Ponuda softverskog rješenja za

zubarsku ordinaciju

Pregled modula i funkcionalnosti

koji će biti dostavljeni kao odgovor

na potrebe klijenta

Ponuđač: LunaSOFT d.o.o.

Datum: 27. mart 2015.

Poštovani,

Nakon što smo se upoznali sa Vašim uslugama i načinom rada, naša kompanija „LunaSOFT“ vam nudi sistem koji će vam olakšati i poboljšati poslovanje, kao i zadovoljstvo pacijenata.

Svaka uspješna poslovna firma teži ka konstantnom poboljšavanju svojih usluga kao i korištenju najprovjerenijih tehnologija. Naš sistem Vam nudi upravo to.

Omogućuje lakše i jednostavnije obavljanje uobičajnih radnji unutar ordinacije kao što su:

* vođenje evidencije o pacijentima i njihovim posjetama;
* naručivanje pacijenata;
* praćenje potrošnje materijala;
* praćenje financijskih ulaza i izlaza.

Time se sa našim softverom postižu mnoge prednosti, koje nisu ranije postojale, kao što su ušteda vremena korisnika i pacijenata zbog automatizovanja rutinskih manuelnih evidencija čime se postiže veća efikasnost i veće zadovoljstvo pacijenata ali i naših klijenata.

Pored toga, naš softver će olakšati praćenje podataka koji će se sada prikazivati na jednom mjestu što također štedi vrijeme koje bi se utrošilo listanjem dokumenata, povećava efikasnost i povećava kvalitet liječenja zbog instantnog prikaza potrebnih podataka. Zahvaljujući našem softveru dosadašnji kartoni pacijenata kao i ostali dokumenti gdje su se vodile evidencije i zakazivali termini više nisu potrebni čime smo napravili još jedan korak ka uspješnom i lakšem poslovanju koristeći se današnjim modernim tehonologijama.

Cilj svake liječničke ustanove, pa i stomatološke ordinacije je da ima što veći kvalitet liječenja, bolju uslugu liječenja, povjerenje pacijenata i smanjenje troškove, a što je u potpunosti ispunjeno našim softverom. Pored sigurnosti, mi Vam garantujemo pouzdanost, tačnost, ažurnost i ispravnost podataka.

Naš sistem podržava slijedeće segmente poslovanja zubarske ordinacije:

Evidencija o pacijentima

Ovaj modul pruža:

* Čuvanje osnovnih podataka o pacijentima: ime, prezime, datum rođenja, broj telefona;
* Mogućnost unosa dodatnih informacija o svakom pacijentu, koje se mogu modificirati.

Posjete

Ovaj modul obuhvata sljedeće:

* Unos i čuvanje podataka o tome šta je urađeno u svakoj posjeti;
* Unos i čuvanje slobodnog teksta o dijagnozi za svaku posjetu;
* Vođenje evidencije o zahvatima nad određenim pacijentima u toku jedne posjete;
* Evidencija ukupne cijene za svaku posjetu;
* Mogućnost ručnog unosa i modifikacije cijene za svaku posjetu u ovisnosti od zahvata i utrošenog vremena;
* Mogućnost pretrage određenih dijagnoza u svim posjetama koje su napravljene u ordinaciji.

Zahvati

Ovaj modul pruža:

* Vođenje evidencije o vrstama zahvata i njihovim cijenama;
* Mogućnost unosa i modifikacije cijene za svaku vrstu zahvata ponaosob;
* Vođenje evidencije o potrošenim materijalima i njihovoj cijeni za svaki zahvat (po gramaži ili drugoj jedinici mjere).

Naručivanje termina

Ovaj modul za termine omogućava:

* Vođenje evidencije o zakazanim terminima, te ispis slobodnih i zauzetih termina;
* Mogućnost rezervacije termina unaprijed;
* Mogućnost otkazivanja termina;
* Mogućnost pregleda koji zubar je slobodan u kojem terminu, a koji je zauzet.

Materijali

Ovaj modul pruža:

* Vođenje evidencije o materijalima - evidentiraju se koji su materijali dostupni (ne i njihova količina), koliko koštaju i sve izlaze;
* Mogućnost unosa novih materijala;
* Mogućnost brisanja postojećeg materijala.

Izvještaji koji se mogu dobiti pomoću sistema

* Mogu se dobiti (dnevni/sedmični/mjesečni/kompletni) izvještaji:
  + Za svakog pacijenta - sve posjete i zahvati u navedenom vremenskom periodu;
  + Za svakog pacijenta se može dobiti pregled kompletnog historijata, sve što je urađeno, sve posjete, svi zahvati i doktori koji su to radili;
  + Za svakog doktora - sve posjete i zahvati koje je uradio sa uključenim cijenama;
  + Finansijski izvještaji - ulazi i izlazi u toku sedmice/mjeseca;
  + Za materijale - koliko i kojih je materijala potrošeno i koja je cijena;
  + Sedmični pregled odrađenih termina/posjeta.

Korištenjem softverskog rješenja koje Vam nudimo postižete niz prednosti:

Neke prednosti ćete primijetiti odmah:

* Brži pristup pacijentovim informacijama (osobnim informacijama, već urađenim zahvatima, itd.);
* Jednostavnije naručivanje;
* Jednostavniji pregled rezervacija i obaveza;
* Jednostavnije dobivanje izvještaja;
* Manji broj dokumenata i obrazaca.

Druge prednosti postaju uočljive nakon određenog perioda korištenja informacionog sistema:

* Bolja organiziranost ordinacije;
* Povećan kvalitet usluge;
* Brza i jednostavna analiza poslovanja;
* Povećan nivo zadovoljnosti pacijenata;
* Povećan profit.

## Preporuke

* Pravljenje rezervnih kopija podataka, za veću sigurnost nad podacima koji se čuvaju.

# Zašto LunaSOFT

Početkom 1997. godine osnovana je danas poznata i u širokim krugovima priznata kompanija *LunaSOFT*. Sa gotovo dvije decenije iskustva u uspješnim projektima poslovnog svijeta dobili smo reputaciju kompanije u koju naši klijenti polažu povjerenje. Specijalizirani smo u dizajniranju i razvoju informacionih sistema za male, srednje i velike tvrtke sa posebnim zahtjevima koji involviraju razne specifičnosti.

Možemo se neskromno pohvaliti i velikim brojem klijenata koji su izrazili zadovoljstvo našim uslugama, među kojima su i Elektroprivreda BiH, Caffe bar „Elements“, TechnoMag te mnogi drugi. Za Elektroprivredu BiH razvijamo treći po redu softver što afirmira kvalitet naših usluga.

Klijenti imaju našu punu podršku (*help desk*) putem online pomoći kao i pomoći putem besplatnog telefonskog broja. I to sve dostupno 24 sata svakim danom u sedmici! Također nudimo usluge konsultovanja klijenata kako bismo postigli jedan vid sinergije koja vodi ka uspješnom zaključivanju poslovanja.

Kroz godine iskustva *LunaSOFT* je apsolvirala znanja iz raznih oblasti softver inženjeringa i koristi svjetski priznate tehnologije koje u datom trenutku najviše odgovaraju datoj situaciji odnosno potrebama klijenta. Najčešće su to najnovije tehnologije sa kojima svijet raspolaže, a koje su svakako istestirane i sigurno vode ka uspješnom poslovnom rješenju.

Zadovljstvo naših klijenata je naša najjača reklama i najvrijedniji adut kojim se možemo pohvaliti. Činjenica da su sve usluge isporučene u unaprijed definisanom roku i da su isporučene u onom obliku i stanju u kakvom su klijenti očekivali dovoljan je dokaz našeg uspješnog poslovanja, a što je važnije, dokaz naše povjerljivosti.

Naše usluge odnosno softver kojeg isporučujemo, pored navedenih osobina, ima i osobine modularnosti kao i skalabilnosti. Moguća su razna proširenja čime naši proizvodi nikada ne ulaze u stanje zastarjelosti! Kroz podršku korisnicima koja traje u garantnom periodu klijenti mogu proširivati sistem dodavajući komponente po želji čime se ostvaruju željene funkcionalnosti.

Cijena: 12.000 KM *(s uračunatim PDV-om)*

Garancija: 3 godine  
Vrijeme realizacije projekta: 2 mjeseca

Iskreno se nadamo da ćete nam i Vi ukazati povjerenje i uvjeriti se u kvalitet naših usluga!